- Vi vil sætte en ny retning for Danmark, lyder budskabet. Det følges af en video, hvor Mette Frederiksen (S) flankeres af bølgende kornmarker med vindmøller og krammer glade skolebørn. Et sted mellem 200.000 og 500.000 personer fik budskabet.

Annoncen er en af de 17 Facebook-kampagner, som Socialdemokratiets formand har været afsender på i løbet af en uge på Facebook, og som gør hende til den politiker, som har brugt klart flest penge på det sociale medie den seneste tid.

Det brugte partilederne på Facebook på en uge Mette Frederiksen 158.178 kr. Pia Olsen Dyhr 23.918 kr. Søren Pape Poulsen 20.712 kr. Kristian Thuelsen Dahl 11.058 kr. Morten Østergaard 10.377 kr. Lars Løkke Rasmussen 6.091 kr. Isabella Arendt 3.097 kr. Pernille Skipper 2.818 kr. Klaus Riskær Pedersen 2.122 kr. Anders Samuelsen 0 kr. Uffe Elbæk 0 kr. Pernille Vermund 0 kr. Rasmus Paludan 0 kr.

158.000 kroner har Frederiksen brugt på Facebook i de syv dage mellem 14. og 20. maj, som er den seneste syvdages periode, der er offentliggjort data for. Til sammenligning har Socialdemokratiets officielle side brugt 56.000 kroner i samme periode.

- Det giver god mening. Mette Frederiksen er ansigtet på partiets nationale dagsorden, og derfor skal hun synliggøres. Samtidig virker personer bare bedre end partier på sociale medier. Vi vil meget hellere følge og like personer, fordi vi bedre kan identificere os med dem, siger Astrid Haug, der ekspert i kampagner på sociale medier.

Men der er stor forskel på, hvordan partierne bruger annoncekronerne. Venstre har for eksempel kun brugt 6.000 kroner på Lars Løkke Rasmussens personlige profil i de syv dage.

Annoncer for 1,2 millioner

I forbindelse med valgene offentliggør Facebook data om alle annoncer med politiske budskaber. DR Nyheder har lavet en optælling af alle partier og kandidater, der har brugt over 1.000 kroner på annoncering de syv dage op til 20. maj.

Optællingen af de i alt 140 Facebook-profiler viser, at der i løbet af ugen er blevet købt annoncer for næsten 1,2 millioner kroner.